
Házityúk embriók ivarszervének fejlődésében szerepet játszó gének feltérképezése

Az emlősökkel ellentétben madaraknál a tojók rendelkeznek a ZW kromoszómákkal, míg a hímek a homogamétás ivar (ZZ). Ez komoly kihívás elé állítja a génmegőrzést végző kutatókat, mert amíg az emlősöknél egy egyszerű sperma mélyhűtéssel megoldható a teljes genetikai anyag hosszútávú tárolása, addig madarak esetében a tojás mélyhűtése nem kivitelezhető a magas sziktartalma miatt. Azonban mindenképpen szükség van a „Z” mellett a „W” kromoszómára is. Hatékony módszernek bizonyult a mindkét ivarból származó ősivarsejtek (PGC, primordiális őscsírasejtek) mélyhűtése, melyek embrionális vérből izolálhatók. Az izolált vérben található ősivarsejtekből PGC tenyészetek alapíthatók, így a madarak teljes genetikai anyaga eltárolható lesz hosszú távon.
A legtöbb madárfaj gonadogenezisét aszimmetria jellemzi. Ez a jelenség különösen szembetűnő a tojó egyedeknél, ahol a petefészek csak a bal oldalon fejlődik ki funkcionálisan. Hím állatoknál két, méretben egyenlő nagyságú here található, de a benne elhelyezkedő ősivarsejtek számában aszimmetria figyelhető meg.
Munkám célja volt, feltérképezni és összehasonlítsam az ivarszerv fejlődésben szerepet játszó gének expressziójának változását az embrionális fejlődés során.
Az embrionális fejlődés 5. napjától a 15. napjáig, vizsgálati naponként minimum 2 hím és 2 nőivarú egyedtől gyűjtöttem mintákat, összesen 62 állatból. Minden egyed ivarát izomszövet mintákból izolált DNS-ből határoztam meg, PCR technológiát alkalmazva. Az izolált RNS mintákból cDNS-t írtam. A vizsgálathoz kor-ivar és bal-jobb oldali ivarszervben különbözőképpen expresszáló géneket választottunk ki, ezek a DMRT1, SOX9, 17βHSD, CYP19A1, ESR1, PITX2 voltak. Minden génre terveztünk primert. A primerek tesztelése után a DMRT1, CYP19A1 géneken végeztem el a qPCR analíziseket, melyeknél GAPDH háztartási gént használtam az értékek normalizálására és 10 napos nőivarú embrió baloldali ivarszervét referencia mintaként, amihez viszonyítottam a kapott eredményeket.
Meghatároztam és összehasonlítottam a DMRT1 és a CYP19A1 gének expressziós szintjeit és mintázatait hím és nőivarú gonádokban, a bal és jobb oldali ivarszervekben 8, 10, 12 napos korban őshonos tyúkfajta esetében. A kapott eredmények hozzájárulnak a témában végzett kutatásokhoz, segítséget jelenthetnek majd az ideális recipiens kiválasztásában, mely fontos lépés az őscsírasejtre alapú őshonos házityúk génbank technológia fejlesztésében.



